OpenLLM-France/wikimedia huggingface dataset:
# Walter Spence

Walter Spence (Linden, 3 de març de 1901 - White Plains, 16 d'octubre de 1958) va ser un nedador de la Guaiana Britànica que va competir sota bandera canadenca als Jocs Olímpics de 1928 i 1932. Era germà del també nedador Leonard Spence.
Spence va néixer a Christianburg, Guaiana Britànica, i era el més gran de vuit germans. El seu pare era escocès i treballava de caçador i guia, mentre que la seva mare era índia. Va aprendre a nedar al riu Demerara, com els seus germans. Després de convertir-se en el millor nedador de la Guaiana Britànica marxà a Trinitat per continuar competint. El 1923 es traslladà als Estats Units, on competí amb l'equip Brooklyn Central YMCA. El 1925 havia millorat deu rècords mundials. Posteriorment va competir amb el Penn Athletic Club de Filadèlfia, Pennsilvània.
El 1928 va disputar amb el Canadà els Jocs Olímpics d'Amsterdam, on disputà tres proves del programa de natació. Va guanyar la medalla de bronze en els 4x200 metres lliures, formant equip amb Garnet Ault, Frederick Bourne i James Thompson, mentre en els 100 metres lliures i 200 metres braça fou sisè. Quatre anys més tard, als Jocs de Los Angeles, disputà quatre proves del programa de natació, en què destaca la quarta posició en els 4x200 metres lliures, mentre en les altre proves quedà eliminat en semifinals. Representat la Guaiana Britànica guanyà la medalla de plata en les 220 iardes braça als Jocs de l'Imperi Britànic de 1938.
El 1930 es va matricular a la Universitat Rutgers, on es va llicenciar en periodisme el 9 de juny de 1934.
Després de retirar-se de la natació va treballar com a venedor d'assegurances a Nova York. Va morir en un accident el 16 d'octubre de 1958 a White Plains, Nova York, mentre intentava accedir a un tren.
Nou anys després de la seva mort, el 1967, fou incorporat a l'International Swimming Hall of Fame, juntament amb els seus germans Wallace i Leonard.

## Referències

* 1 2 3 4 5 «Walter Spence Olympic Results». sports-reference.com. Arxivat de l'original el 18 d'abril 2020. [Consulta: 1r febrer 2019].
* 1 2 3 4 5 «Spence Brothers: Walter, Leonard, Wallace». International Swimming Hall of Fame. Arxivat de l'original el 2 d’abril 2019. [Consulta: 14 maig 2015].
* ↑ «Walter Spence, Ex-Swim Star, Killed by Train in White Plains». The New York Times, 17-10-1958, p. 41 [Consulta: 18 maig 2008].
* ↑ «Rutgers To Hold Graduation Today». The New York Times, 09-06-1934, p. 8 [Consulta: 6 juny 2008].
# AlgaeBase

AlgaeBASE és un base de dades global d'espècies de tots els grups d'algues, com també d'espermatòfits, les herbes marines de Posidoniaceae, Zosteraceae, Hydrocharitaceae, i Cymodoceaceae.
AlgaeBASE va ser desenvolupat per Michael Guiry en el seu lloc web seaweed.ie, i ha anat creixent fins a convertir-se en una base de dades d'algues de tot el món, i d'hàbitats d'aigua dolça, terrestre, aigua salobre, com a marins. A data de 2005, la base de dades contenia 65.000 noms; al setembre de 2006, 122.240 espècies i noms infraespecífics, amb 5.826 imatges, 38.290 ítems bibliogràfics i138.706 registres distribucionals. El març de 2014 contenia 148.700 noms. Les dades més completes són les d'algues marines. Prop de 24.000 espècies d'algues estan incloses

## Referències

* ↑ «AlgaeBase».
* 1 2 M. D. Guiry. «What is AlgaeBase?». AlgaeBase. [Consulta: 29 juny 2007].
* 1 2 3 Michael Guiry «AlgaeBase — listing the world's algae». The Irish Scientist, 2005, pàg. 74–75. Arxivat de l'original el 2018-10-03 [Consulta: 30 juliol 2015].
# Tomasz Markowski (escaquista)

Tomasz Markowski (Głogów, 30 de juliol de 1975), és un jugador d'escacs polonès, que té el títol de Gran Mestre des de 1998.
A la llista d'Elo de la FIDE del gener der 2022, hi tenia un Elo de 2531 punts, cosa que en feia el jugador número 19 (en actiu) de Polònia. El seu màxim Elo va ser de 2632 punts, a la llista de setembre de 2009 (posició 117 al rànquing mundial).

## Resultats destacats en competició

Ha guanyat el Campionat de Polònia els anys 1993, 1998, 1999, 2003, i 2007. El 2000, va guanyar la medalla de bronze al Campionat d'Europa individual a Saint-Vincent (Vall d'Aosta). Markowski va guanyar el torneig de Ginebra (1995, 2000). L'agost de 2010 fou segon a Barcelona al fort XII Obert Internacional de Sants, Hostafrancs i la Bordeta (el campió fou Maksim Rodshtein).
Ha participat, representant Polònia, cinc cops a les Olimpíades d'escacs.

## Partides notables

* Tomasz Markowski vs Joel Lautier, 2nd IECC Playoff g/15 2001, Atac indi de rei: doble fianchetto (A07), 1-0
* Ilya Smirin vs Tomasz Markowski, Aeroflot Open 2002, defensa siciliana: Kan, atac de l'ala, variant del fianchetto (B43), 0-1
* Tomasz Markowski vs Sergei Movsesian, Bermuda-A 2003, Atac indi de rei: doble fianchetto (A07), 1-0
* Tomasz Markowski vs Lorenz Maximilian Drabke, 5th Individual European Chess Championship 2004, Atac indi de rei (A07), 1-0

## Notes i referències

* ↑ «Nota biogràfica de Tomasz Markowski (escaquista)» (en anglès). Chessgames.com. [Consulta: 7 novembre 2011].
* ↑ «"Rànquing d'escaquistes per federació: Polònia"» (en anglès). lloc web de la FIDE. [Consulta: 7 gener 2022].
* ↑ Posició al rànquing mundial i evolució Elo de Tomasz Markowski (escaquista) «benoni.de» (en alemany). Arxivat de l'original el 2014-12-14. [Consulta: 7 novembre 2011].
* ↑ «Historial del Campionat d'escacs de Polònia» (en polonès). polbase.w.interia.pl. Arxivat de l'original el 2011-09-25. [Consulta: 6 novembre 2011].
* ↑ «European Men Championship, Saint Vincent, July 3–14, 2000». RusChess.com. [Consulta: 7 novembre 2011].
* ↑ Crowther, Mark. «1st European Chess Championships 2000» (en anglès). The Week In Chess. Arxivat de l'original el 2012-02-05. [Consulta: 7 novembre 2011].
* ↑ «Classificació i dades del XII Obert Internacional de Sants, Hostafrancs i la Bordeta, 2010». chess-results.com, 01-08-2010. [Consulta: 21 desembre 2011].
* ↑ Bartelski, Wojciech. «Men's Chess Olympiads: Markowski, Tomasz». OlimpBase.com. [Consulta: 7 novembre 2011].

## Enllaços externs

* Chessmetrics Player Profile: Tomasz Markowski
# Gino Rossi

Gino Rossi (Piacenza, 29 de maig de 1908 - 1987) va ser un boxejador italià que va competir durant la dècada de 1930.
El 1932 va prendre part en els Jocs Olímpics de Los Angeles, on guanyà la medalla de plata de la categoria del pes semipesant del programa de boxa, en perdre la final contra David Carstens.

## Referències

* ↑ «Gino Rossi Olympic Results». sports-reference.com. Arxivat de l'original el 18 d’abril 2020. [Consulta: 19 gener 2019].
# Basílica de sa Carrotja

La Basílica de sa Carrotja és un jaciment arqueològic corresponent a un edifici paleocristià destinat al culte, descobert el 1908 prop de Porto Cristo (Manacor) a Mallorca.
Tenia 23 metres de llargària per 10 d'amplària dividida en tres naus separades per columnes, s'hi va trobar un baptisteri de planta cruciforme. També conserva vestigis del lloc que devia ocupar l'altar, a l'església. A 'l entorn thi havia un cementiri on es van excavar diverses tombes, algunes amb mosaic com el d'Honòria. Presentava semblances constructives amb la Basílica de Son Peretó i, com en aquesta, se suposa que la construcció data de la darreria del segle v. Amb la urbanització de Porto Cristo, la basílica fou destruïda i actualment l'emplaçament és ocupat per edificis moderns i soterrada per carrers.
Durant l'hivern de 1996-97, per qüestions d'obres a les xarxes d'aigua potable i de clavegueram es va fer una excavació d'urgència. Es va recuperar la pila baptismal que va ser restaurada i museïtzada. Es pot veure a la voravia de l'avinguda de Joan Amer darrere un vidre de seguretat i acompanyat d'un plafó explicatiu.

## Referències

* ↑ Torres Orell, Francisca; Munar Grimalt, Margalida. «L'excavació arqueològica de la basílica paleocristiana de Sa Carrotja a Porto Cristo i la seva restauració». A: Manacor: espai, fet urbà i societat : III Jornades d'Estudis Locals de Manacor : 21 i 22 de maig de 2004. Ajuntament de Manacor, 2005, p. 191–198. ISBN 84-932032-6-2.

## Bibliografia

* «Sa Carroja». A: Dolç i Dolç, Miquel (coord.). Gran Enciclopèdia de Mallorca. Volum 3. Palma: Promomallorca, p. 179-180. ISBN 84-8661702-2.
* Amengual i Batle, Josep. Els orígens del cristianisme a les Balears, vol 1,. Mallorca: Editorial Moll, 1991, p. 306-307 (Els treballs i els dies). ISBN 84-273-0676-8.
* Lagarda Mata, Ferran. Las basilicas paleocristianas de las Baleares (en castellà). Sobradiel: Lagarda Mata, 2012. ISBN 978-84-96810-24-2. </ref>
# Rata roquera de la Terra d'Arnhem

La rata roquera de la Terra d'Arnhem (Zyzomys maini) és una espècie de mamífer rosegador de la família dels múrids. És endèmic d'Austràlia. Es tracta d'un animal nocturn que s'alimenta principalment de llavors, fruita i altres parts de les plantes. El seu hàbitat natural són les selves. Està amenaçat pels incendis forestals i la depredació per gats ferals. El nom específic maini fou elegit en honor del zoòleg australià Albert Russell Main.

## Referències

* ↑ «rata roquera de (la) Terra d'Arnhem». Diccionari dels mamífers del món. Fundació Barcelona Zoo i TERMCAT, 2023 i 2024. [Consulta: 11 octubre 2024].
* ↑ Woinarski, J.; Burbidge, A. A. Zyzomys maini. UICN 2016. Llista Vermella d'espècies amenaçades de la UICN, edició 2016, consultada el 27 febrer 2018.
* ↑ Beolens, B.; Watkins, M.; Grayson, M. The Eponym Dictionary of Mammals (en anglès). Johns Hopkins University Press, 2009, p. 258. ISBN 978-0801893049.
# Walter Volle

Walter Volle (Mannheim, 18 de setembre de 1913 - Berlín, 27 d'octubre de 2002) fou un remer alemany que va competir durant les dècades de 1930 i 1940.
El 1936 va prendre part en els Jocs Olímpics de Berlín, on guanyà la medalla d'or en la prova del quatre amb timoner del programa de rem. Formà equip amb Hans Maier, Ernst Gaber, Paul Söllner i Fritz Bauer. En el seu palmarès també destaquen dues medalles, una d'or i una de plata, al Campionat d'Europa de rem en la prova del vuit amb timoner.

## Referències

* ↑ «Walter Volle Olympic Results». sports-reference.com. Arxivat de l'original el 17 de desembre 2012. [Consulta: 30 maig 2019].
* ↑ «Rudern – Europameisterschaften (Herren – Achter)» (en alemany). Sport Komplett. [Consulta: 1r maig 2018].
# Giorgio Bocchino

Giorgio Bocchino (Florència, 14 de juliol de 1913 - Florència, 4 de desembre de 1995) va ser un tirador d'esgrima italià, especialista en floret, que va competir durant la dècada de 1930.
El 1936 va prendre part en els Jocs Olímpics de Berlín, on disputà dues proves del programa d'esgrima. Guanyà la medalla d'or en la prova de floret per equips i la de bronze en da del floret individual.
Al Campionat del món d'esgrima aconseguí cinc medalles d'or, una de plata i una de bronze entre el 1933 i 1938.

## Referències

* 1 2 «Gioachino Guaragna Olympic Results». sports-reference.com. Arxivat de l'original el 30 de gener 2012. [Consulta: 16 maig 2019].
# Mtambwe Mkuu

Mtambwe Mkuu és un illot prop de Weti a l'illa de Pemba (Tanzània), famós per una ciutat capçalera d'un estat independent esmentat per Yaqut al-Hamawi a l'illa de Djazira al-Khudra (Illa de Pemba). Yaqut diu que tenia un sultà àrab originari de Kufa. Alguns historiadors remunten l'estat al segle ix però encara que fos així l'establiment àrab seria posterior. El lloc fou explorat per Mark Chatwin Horton amb restes d'edificis i fortificacions, i ceràmiques, aquestes en cap cas anteriors a la meitat del segle xi, però es va trobar un dinar abbàssida i un dinar fatimita i una peça d'or del segle VI a més de 2000 peces d'or fatimites entre 969 i 1065. Es van descobrir els nom de nou governants musulmans desconeguts en un estil similar a les monedes de Kilwa i Zanzíbar; això va permetre crear una genealogia que cobreix unes cinc generacions.

## Referències

* ↑ Enciclopèdia de l'Islam, VII, 251
# Edmond de Rothschild

El baró Edmond James de Rothschild (Boulogne-Billancourt, Alts del Sena, 19 d'agost de 1845 - 2 de novembre de 1934) fou un filantrop i col·leccionista francès.
És el fill més jove del baró James de Rothschild, fundador de la branca de París, i serveix a la Guàrdia Nacional durant la Guerra de 1870. Es casa l'any 1877 amb la seva cosina Adelheid de Rothschild (1853-1935), de la branca de Nàpols. Tindran tres fills: James (1878-1957), Maurice (1881-1957) i Miriam (1884-1965).
Edmond de Rothschild no va prendre una part activa en el desenvolupament de la banca familiar. Va ser abans de tot un col·leccionista i un mecenes. Donant del Museu del Louvre, li va fer donació del tresor de plata de 110 peces trobat a Boscoreale, prop de Pompeia (1895), i, a la seva mort, els seus hereus van fer donació al Museu del Louvre d'un conjunt de 3.000 dibuixos del segle xviii i de 43.000 gravats.
A partir de 1882, comença a comprar terres a Palestina esdevenint un dels suports més actius del sionisme, finançant el primer establiment a Rixon le-Tsiyyon. Contràriament als altres Rothschild, atribuïa una gran importància a aquesta empresa i va fer cinc viatges a Palestina (maig de 1887, primavera 1893, febrer de 1899, febrer de 1914, maig de 1925) per seguir de manera paternalista el desenvolupament de les seves "colònies".
Va ajudar els Jueus de Rússia, fets fora pels pogroms, a crear vinyes al voltant del mont Carmel però va fracassar a desenvolupar, com a Grassa, la indústria del perfum. El 1924, va crear la Palestina Jewish Colonization Association (PICA), que va adquirir més de 500 km² de terreny. Es considera que va gastar més de 50 milions de dòlars en aquestes empreses. S'acaba separant de la política de construcció d'un Estat preconitzat per l'Agència Jueva defensant una altra postura basada en la industrialització i el respecte de les poblacions àrabs.
L'abril de 1954, les seves despulles i les de la seva dona van ser exhumades del cementiri parisí de Père-Lachaise i van ser transportades a Israel sobre una fragata militar. A Haifa, el vaixell va ser saludat per sirenes i canonades. Van ser inhumats al Ramat Hanadiv Memorial Gardens.
# Warren Kealoha

Warren Paoa Kealoha, conegut com a Warren Kealoha, (Honolulu, Estats Units 1904 - íd. 1972) fou un nedador nord-americà, guanyador de dues medalles olímpiques d'or.

## Biografia

Va néixer el 3 de març de 1904 a la ciutat de Honolulu, població situada a l'illa del mateix nom a l'estat de Hawaii. No tenia cap relació de parentesc amb el també nedador i medallista olímpic Pua Kealoha.

## Carrera esportiva

Va participar, als 16 anys, en els Jocs Olímpics d'Estiu de 1920 realitzats a Anvers (Bèlgica), on va aconseguir guanyar la medalla d'or en la prova dels 100 metres esquena. En els Jocs Olímpics d'Estiu de 1924 realitzats a París (França) aconseguí revalidar el seu títol olímpic, realitzant un nou rècord olímpic amb un temps d'1:13.2 segons.
En retirar-se de la competició activa es retirà a l'illa de Hawaii.

## Referències

* ↑ «Pua Kele Kealoha Olympic Results». sports-reference.com. Arxivat de l'original el 17 d'abril 2020. [Consulta: 5 setembre 2017].

## Enllaços externs

* (anglès) www.ishof.org - Warren Kealoha Arxivat 2010-11-24 a Wayback Machine.
# Ígor Khenkin

Ígor Khenkin (Vladímir, Rússia, 21 de març de 1968) és un jugador d'escacs d'origen rus, nacionalitzat alemany el 1999, que té el títol de Gran Mestre des de 1992.
A la llista d'Elo de la FIDE del maig de 2022, hi tenia un Elo de 2506 punts, cosa que en feia el jugador número 34 (en actiu) d'Alemanya. El seu màxim Elo va ser de 2670 punts, a la llista de maig de 2012 (posició 84 al rànquing mundial).

## Resultats destacats en competició

Va participar en el Campionat del món de la FIDE 2002, però va ser eliminat a la segona ronda per Rustam Kassimdjanov. El juliol del 2006, va guanyar l'Obert Internacional d'Escacs d'Andorra amb 7/9 punts. El Nadal de 2006 fou tercer al Torneig de Reggio Emilia, per darrere del campió Viorel Iordăchescu i de Konstantin Landa. El 2011 va ser campió d'Alemanya empatat a 6½ punts de 9 amb Jan Gustafsson, però superant-lo al desempat. A les darreries de 2013 empatà al primer lloc amb sis jugadors més al torneig de nadal de Hastings

## Obertura

New in Chess, una de les publicacions d'escacs més importants del món, va batejar la línia 1.e4 c6 2.d4 d5 3.e5 c5 de la defensa Caro-Kann com a la «Línia Arkell-Khenkin».

## Partides notables

   Ígor Khenkin - Aleksei Xírov, Borjomi 1988; Variant Petrosian de la defensa índia de rei: 1.d4 Cf6 2.c4 g6 3.Cc3 Ag7 4.e4 d6 5.Cf3 O-O 6.Ae2 e5 7.d5 a5 8.Ag5 h6 9.Ah4 Ca6 10.Cd2 De8 11.O-O Ch7 12.a3 Ad7 13.b3 f5 14.exf5 Axf5 15.g4 e4 16.Tc1 e3 17.fxe3 Dxe3+ 18.Af2 Dg5 19.Rh1 Ad7 20.Cde4 De7 21.Dd3 Tae8 22.Cg3 Tf6 23.Rg2 Cg5 24.Ad4 Cc5 25.Axf6 Cxd3 26.Axe7 Cxc1 27.Axg5 Cxe2 28.Cgxe2 hxg5 29.h3 c6 30.a4 cxd5 31.cxd5 Ae5 32.Tf3 Rg7 33.Rf2 b5 34.axb5 Tb8 35.Ce4 Rh8 36.Tf7 Axb5 37.Cf6 Axf6 38.Txf6 Axe2 39.Rxe2 Txb3 40.Txd6 a4 41.Ta6 Rg7 42.Txa4 Txh3 43.Te4 Ta3 44.d6 Rf7 45.Td4 Ta8 46.Td5 Re6 47.Txg5 Rxd6 48.Txg6+ Re5 49.Rf3 Ta3+ ½–½.

## Notes i referències

* ↑ «Nota biogràfica d'Ígor Khenkin» (en anglès). Chessgames.com. [Consulta: 1r desembre 2014].
* ↑ «"Rànquing d'escaquistes per federació: Alemanya"» (en anglès). lloc web de la FIDE. [Consulta: 13 maig 2022].
* ↑ «Posició al rànquing mundial i evolució Elo d'Ígor Khenkin» (en alemany). benoni.de. Arxivat de l'original el 2014-12-08. [Consulta: 1r desembre 2014].
* ↑ «Eminibatòries del Campionat del món de la FIDE 2001-02». Mark-Weeks.com. [Consulta: 15 desembre 2011].
* ↑ «Chess News & Events: Igor Khenkin Wins Andorra Open», 17-07-2006. [Consulta: 16 desembre 2020].
* ↑ «Resultats i taula de creuaments del Torneo di Capodanno de Reggio Emilia de 2006/07» (en italià). ippogrifoscacchi.it. Arxivat de l'original el 2016-03-04. [Consulta: 2 novembre 2014].
* ↑ «Campionat d'escacs d'Alemanya de 2011, classificació i partides». chessbase.com. [Consulta: 30 novembre 2014].
* ↑ «89è Torneig d'escacs de Hastings 2013-14» (en anglès). The Week In Chess. [Consulta: 27 desembre 2014].
* ↑ New in Chess Yearbook, Vol. 42, Interchess BV, 1997, p. 59. ISBN 90-5691-010-8
* ↑ Partida Ígor Khenkin vs Aleksei Xírov

## Enllaços externs

* http://www.youtube.com/watch?v=Jug5jgF9_l0
* http://www.youtube.com/watch?v=yz-vWMK-49c
# Giovanni Bramucci

Giovanni Bramucci (Civitavecchia, 15 de novembre de 1946 - Civitavecchia, 26 de setembre de 2019) va ser un ciclista italià, que fou professional entre 1969 i 1971.
Com a ciclista amateur va prendre part en els Jocs Olímpics de Mèxic de 1968 en què va guanyar la medalla de bronze en la contrarellotge per equips, formant equip amb Pierfranco Vianelli, Vittorio Marcelli i Mauro Simonetti. En la cursa individual fou vuitè.
Com a professional no compta amb cap victòria en el seu palmarès.

## Referències

* ↑ «Ciclismo in lutto, è scomparso Giovanni Bramucci» (en italià), 26-09-2019. [Consulta: 29 setembre 2019].
* ↑ «Giovanni Bramucci Olympic Results». sports-reference.com. Arxivat de l'original el 8 de juliol 2015. [Consulta: 29 setembre 2019].

## Enllaços externs

* Fitxa de Giovanni Bramucci a sitiodeciclismo.net
# Skin (curtmetratge)

Skin és un curtmetratge dramàtic estatunidenc del 2018, dirigit pel cineasta d'origen israelià Guy Nattiv. Escrit conjuntament amb Sharon Maymon, la pel·lícula va guanyar l'Oscar al millor curtmetratge d'imatge real a la 91a edició dels Premis Oscar, la qual cosa va marcar la primera victòria de la distribuïdora Fox Searchlight Pictures en aquesta categoria. S'ha subtitulat al català.
El llargmetratge Skin de Nattiv, també estrenat el 2018, no està relacionat amb aquesta pel·lícula pel que fa a les seves narracions.

## Referències

* ↑ «Short Film Live Action Nominees». [Consulta: 19 febrer 2019].
* ↑ «"Skin" wins Best Live Action Short Film-Oscars». YouTube.
* ↑ 3Cat. «Curtmetratge - Skin». [Consulta: 3 novembre 2024].
# Rata roquera de Kimberley

La rata roquera de Kimberley (Zyzomys woodwardi) és una espècie de mamífer rosegador de la família dels múrids. És endèmic del nord-oest d'Austràlia. El seu hàbitat natural són els fragments de boscos tropicals humits situats en zones rocoses. Està amenaçat pels incendis forestals. El nom específic woodwardi fou elegit en honor del naturalista angloaustralià Bernard Henry Woodward.

## Referències

* ↑ «rata roquera de Kimberley». Diccionari dels mamífers del món. Fundació Barcelona Zoo i TERMCAT, 2023 i 2024. [Consulta: 11 octubre 2024].
* ↑ A. A. Zyzomys woodwardi. UICN 2016. Llista Vermella d'espècies amenaçades de la UICN, edició 2016, consultada el 27 febrer 2018.
* ↑ Beolens, B.; Watkins, M.; Grayson, M. The Eponym Dictionary of Mammals (en anglès). Johns Hopkins University Press, 2009, p. 451. ISBN 978-0801893049.
# Werner Sobeck

Werner Sobeck (Berlín, 6 de març de 1926 - 24 de juliol de 2003) fou un saltador alemany que va competir durant les dècades de 1940 i 1950.
El 1952 va prendre part en els Jocs Olímpics d'Estiu de Hèlsinki, on disputà dues proves del programa de salts. En el trampolí de 3 metres fou dotzè, mentre en el salt de palanca de 10 metres fou vintè.
En el seu palmarès destaca una medalla de bronze en la prova de trampolí de 3 metres del Campionat d'Europa de natació de 1950, rere Hans Aderhold i Guy Hernandez. També guanyà el campionat alemany de trampolí 3 metres el 1953 i 1954.

## Referències

* ↑ Werner Sobeck a Sports Reference (arxivat)
* ↑ «European Swimming Championships (Men)». [Consulta: 28 juliol 2020].
* ↑ «Wasserspringen - Europameisterschaften (Herren - Teil 2):». [Consulta: 7 agost 2020].
# Jānis Kļaviņš

Jānis Kļaviņš (Rīga, Letònia, 27 d'abril de 1933 - 25 de novembre de 2008) fou un mestre d'escacs letó. Dominava la tècnica i la teoria d'escacs, però la seva força es basava en la seva habilitat per les combinacions.

## Resultats destacats en competició

Jānis Kļaviņš va tenir una carrera curta però brillant. Va guanyar el campionat de Letònia el 1952 i hi fou tres cops tercer (1956, 1959, i 1960). El 1955 Kļaviņš va completar una norma de Mestre a Voroshilovgrad. El 1956 va guanyar el gran torneig de Masses a Moscou, per davant de fortíssims jugadors com Issaak Boleslavski, Vladimir Makogonov, Leonid Stein i Ratmir Kholmov).

### Participació en competicions per equips

Kļaviņš va jugar representant Letònia al campionat soviètic per equips de 1953 (hi va guanyar el primer premi al tercer tauler), 1955, 1958, 1959, 1960 (tercer premi al tercer tauler), 1962, i 1963, i per l'equip letó "Daugava" a la copa soviètica per equips de 1954 i 1961.

## Carrera en ciència

Després d'acabar els estudis a la Facultat de Física i Matemàtiques de la Universitat de Letònia el 1957, Kļaviņš va entrar a l'Institut de Física de l'Acadèmia Letona de Ciències (actualment - Institut de Física de la Universitat de Letònia), i va deixar la carrera escaquística per començar-ne una en l'àmbit de la ciència. Va treballar d'enginyer, científic, director de laboratori, i diverses feines administratives en l'àmbit científic. Va investigar en l'àmbit de la magnetohidrodinàmica i hi va obtenir un doctorat en física.

## Referències

* 1 2 «Nota biogràfica de Jānis Kļaviņš» (en anglès). Chessgames.com. [Consulta: 20 abril 2015].
* ↑ http://al20102007.narod.ru/ch_repub/1952/ch_lat52.html
* ↑ http://al20102007.narod.ru/ch_repub/1956/ch_lat56.html
* ↑ http://al20102007.narod.ru/ch_repub/1959/ch_lat59.html
* ↑ http://al20102007.narod.ru/ch_repub/1960/ch_lat60.html
* ↑ http://al20102007.narod.ru/nat_tour/1956/moscow56.html
* ↑ http://www.olimpbase.org/playerssc/9hv5b1he.html
* ↑ http://www.olimpbase.org/playersst/9hv5b1he.html
* ↑ http://ipul.lv/main/

## Bibliografia

* Žuravļevs, N.; Dulbergs, I.; Kuzmičovs, G. (1980), Latvijas šahistu jaunrade, Rīga, Avots., pp. 66 – 68 (en letó).

## Enllaços externs

* Jānis Kļaviņš. Fitxa a chesstempo.com